《吊端坑》
清代·程含章

千夫挽水水千尺，百夫篝火火青碧。蛇行猿引争幽宫，日向端溪凿砚石。

端溪石砚美如何，地肺天精山水腋。宝墨融融津液生，银毫湛湛心手适。

坐令歙石与澄泥，奴隶一朝尽减色。自从唐宋元明来，鬼斧神工响未寂。

山腹如悬破釜空，百孔千疮罔护惜。临流我为端山歌，山灵有知定陨泣。

直木先伐古所悲，甘泉先竭事历历。珠池宝井怨谁招，金矿银坑总自贼。

古来几人如孝肃，肯使精华留余力。君今有翼飞天涯，天涯难绝匠人迹。

请君变作青石峰，寿与长江共无极。

作者简介：（1762—1832）清云南景东人。乾隆五十七年举人。历任广东封川知县、惠州知府等官。嘉庆间为工部左侍郎，办理直隶水利，以导为主。后为山东巡抚，左迁福建布政使。有《岭南集》等。